Projekts

LATVIJAS REPUBLIKAS MINISTRU KABINETS

20\_\_.gada \_\_\_\_\_\_\_\_\_\_\_\_\_\_\_ Noteikumi Nr.

Rīgā (prot. Nr. .§)

[**Kārtība, kādā Finanšu un kapitāla tirgus komisija, Izložu un azartspēļu uzraudzības inspekcija, Datu valsts inspekcija un Patērētāju tiesību aizsardzības centrs pieprasa un elektronisko sakaru komersants nodod noslodzes datus**](http://likumi.lv/doc.php?id=267031)

Izdoti saskaņā ar [Elektronisko sakaru likuma](https://likumi.lv/ta/id/96611-elektronisko-sakaru-likums)

104. panta ceturto daļu, 105.panta sesto daļu,

106.panta ceturto daļu, 109.panta vienpadsmito daļu

1. Noteikumi nosaka kārtību, kādā Finanšu un kapitāla tirgus komisija, Izložu un azartspēļu uzraudzības inspekcija, Datu valsts inspekcija un Patērētāju tiesību aizsardzības centrs (turpmāk – institūcija) pieprasa un elektronisko sakaru komersants nodod noslodzes datus.

2. Institūcija noslodzes datus pieprasa šādā kārtībā:

2.1. izvērtē noslodzes datu pieprasīšanas nepieciešamību un pieprasīto datu samērīgumu;

2.2. reģistrē pieprasījumu un nodrošina tiesneša lēmumu, ja to pieprasa normatīvie akti;

2.3. iestādes vadītājs vai tā pienākumu izpildītājs (pieprasījumam pievienojot attiecīgu dokumentu, kas apliecina iestādes vadītāja pienākumu izpildītāja tiesības pārstāvēt iestādi) paraksta noslodzes datu pieprasījumu;

2.4. nodrošina saņemto noslodzes datu aizsardzību atbilstoši normatīvajiem aktiem, kas regulē informācijas aizsardzību;

2.5. reģistrē saņemtos noslodzes datus, norādot amatpersonu, kurai šie dati nodoti.

3. Elektronisko sakaru komersants noslodzes datus nodod šādā kārtībā:

3.1. reģistrē pieprasījumu, identificējot darbinieku, kurš pieprasījumā minētos noslodzes datus sagatavo izsniegšanai;

3.2. reģistrē izsniegtos noslodzes datus (atbildes uz pieprasījumiem), norādot darbinieku, kurš izsniedzis attiecīgos datus;

3.3. nodod noslodzes datus pieprasījumā norādītajā apjomā un veidā;

3.4. nodrošina, ka informācija par saņemtajiem pieprasījumiem tiek aizsargāta un noslodzes dati tiek izsniegti atbilstoši normatīvajiem aktiem, kas regulē informācijas aizsardzību.

4. Finanšu un kapitāla tirgus komisija un Datu valsts inspekcija par katru privātpersonu, pieslēguma numuru vai interneta protokola (IP) adresi sagatavo atsevišķu pieprasījumu.

5. Finanšu un kapitāla tirgus komisija un Datu valsts inspekcija nepieciešamos noslodzes datus pieprasa, nosūtot elektronisko sakaru komersantam pieprasījumu. Pieprasījumā norāda noslodzes datu pieprasīšanas tiesisko pamatojumu, apjomu un atbildes sniegšanas veidu ([1.](https://likumi.lv/ta/id/267031#piel1)un [2. pielikums](https://likumi.lv/ta/id/267031#piel2)).

6. Izložu un azartspēļu uzraudzības inspekcija un Patērētāju tiesību aizsardzības centrs, nepieciešamos noslodzes datus pieprasa, atbilstoši šo noteikumu [3. pielikumam](https://likumi.lv/ta/id/267031#piel3) nosūtot pieprasījumu elektronisko sakaru komersantam. Pieprasījumā norāda noslodzes datu pieprasīšanas tiesisko pamatojumu, apjomu un atbildes sniegšanas veidu.

7. Pieprasījumu var nosūtīt arī elektroniski, ja institūcija ar elektronisko sakaru komersantu ir noslēgusi līgumu par noslodzes datu apmaiņu elektroniski. Līgumā paredz prasības informācijas šifrēšanai, personu identifikācijai un noslodzes datu drošībai, kā arī informācijas sniegšanas nosacījumus un citas pušu saistības.

8. Elektronisko sakaru komersants pēc institūcijas pieprasījuma saņemšanas nodrošina noslodzes datu nodošanu 15 dienu laikā.

9. Atzīt par spēku zaudējušiem Ministru kabineta 2014. gada 17.jūnija noteikumus Nr. 306 „Kārtība, kādā Finanšu un kapitāla tirgus komisija, Izložu un azartspēļu uzraudzības inspekcija, Datu valsts inspekcija un Patērētāju tiesību aizsardzības centrs pieprasa un elektronisko sakaru komersants nodod noslodzes datus.” (Latvijas Vēstnesis, 2014, 120.nr.; 2019, 250.nr.; 2019, 216.nr.).

Ministru prezidents A.K.Kariņš

Satiksmes ministrs T.Linkaits

Iesniedzējs: satiksmes ministrs T.Linkaits

Vīza: valsts sekretāre I.Stepanova